ফুটবল সংস্কৃতিতে স্পেন এবং জার্মানির মধ্যে দারুণ মিল। দু’টি দেশই পরীক্ষিত এবং বিশ্বস্তদের ওপর আস্থা রেখে এগোতে চায়। 
জার্মানিতে যেমন জোয়াকিম লো কোচিং জীবন শুরু করেন য়ুর্গেন ক্লিনসম্যানের সহকারী হিসাবে। ক্লিনসম্যান বিদায় নেওয়ার পর প্রধান কোচ হিসাবে তাঁর উত্তরণ। জার্মানি ব্যর্থতার মধ্যে দিয়ে গেলেও লো’র ওপর আস্থা হারাননি সে দেশের ফুটবল প্রশাসকেরা। তেমনই ব্রাজিল বিশ্বকাপে বিপর্যয়ের পরে দেল বস্কির পদত্যাগপত্র গ্রহণ করতে অস্বীকার করেন স্পেন ফুটবল সংস্থার কর্তারা। দু’দেশের ঘরানাটাই হচ্ছে, মিলিতভাবে জিতি, মিলিতভাবে হারি। বিপর্যয় ঘটলে কোনও একজনকে কাঠগড়ায় দাঁড় করানোর প্রশ্ন কখনও আসে না। 
তবু চলতি ইউরোতে দু’দলের কোচের হাতেই পরিবর্তনের পতাকা। লো’র জার্মানি রবিবারই প্রথম ম্যাচ খেলল। দেল বস্কির স্পেন নামছে সোমবার চেক প্রজাতন্ত্রের বিরুদ্ধে। মাঠের মধ্যে দু’টো দলের প্রধান চরিত্রগুলোই শুধু পাল্টে যাচ্ছে না, দুই কোচের খেলার ধরনেও পরিবর্তনের জোরাল ইঙ্গিত। স্পেন এবং জার্মানি গত আট বছরে সমস্ত বিশ্ব চ্যাম্পিয়নশিপ জিতেছে। এককথায় ফুটবলবিশ্বকে এই দু’টো দেশই শাসন করেছে সাম্প্রতিককালে। 
২০০৮ এবং ২০১২ ইউরো জেতে স্পেন। ২০১০-এ জেতে বিশ্বকাপ। জার্মানি ২০১৪ বিশ্বকাপে চ্যাম্পিয়ন। কিন্তু ব্রাজিলে বিশ্বজয়ী দল থেকে ফিলিপ লাম, পার মার্তেসেকার এবং মিরোস্লাভ ক্লোজে এবার নেই। ঠিক যেমন অতীতের চার শিল্পীকে ছাড়াই ফ্রান্সে দল নিয়ে এসেছেন দেল বস্কি। সেই চার শিল্পী কারা? না, মিডফিল্ডার জাভি হার্নান্দেজ, জাবি অলন্সো এবং স্ট্রাইকার দাভিদ ভিয়া, ফার্নান্দো তোরহেস। তিকিতাকার অমর অধ্যায় এঁদের হাত ধরেই লিখেছিল স্প্যানিশ ফুটবল। 
এবারের ইউরোয় স্পেন ইতিমধ্যেই শিরোনামে মাঠের বাইরের খবরের জন্য। ম্যাঞ্চেস্টার ইউনাইটেডের গোলকিপার দাভিদ দ্য হিয়া যৌন কেলেঙ্কারিতে জড়িয়ে পড়েছেন। যা নিয়ে বিতর্কের ঝড় বইছে। কেউ কেউ এমনও দাবি করেছেন যে, দ্য হিয়াকে সোমবার প্রথম ম্যাচে অন্তত প্রথম একাদশে রাখা উচিত নয়। যার জবাবে কোচ দেল বস্কি বলেছেন, ‘‘মাঠের বাইরের ঘটনা নিয়ে কোনও মন্তব্য করব না। দ্য হিয়ার প্রতি আমার সম্পূর্ণ আস্থা আছে।’’ 
ফুটবলভক্তদের কাছে যদিও দ্য হিয়ার সেক্স-স্ক্যান্ডাল নয়, অনেক বেশি আকর্ষণীয় হতে চলেছে, এবারের ইউরোয় স্পেনের সম্ভাব্য স্টাইল। বহুল জনপ্রিয় এবং দু’টি ইউরো ও একটি বিশ্বকাপ এনে দেওয়া তিকিতাকা ফুটবল কি খেলাবেন দেল বস্কি? নাকি নতুন ম্যাজিকের খোঁজে তিনি? 
প্রথম ম্যাচের আগে এই প্রশ্ন নিয়েই তোলপাড় বিশ্ব ফুটবল। তিকিতাকার মতো শৈল্পিক ভঙ্গি কার্যকর করার জন্য যেরকম জিনিয়াস দরকার, এখন আর তা সেভাবে পাচ্ছেন না দেল বস্কি। বার্সেলোনার এমএসএন তাঁর হাতে নেই। কোনও জাভি হার্নান্দেজ নেই। তার ওপর প্রতিপক্ষদের কাছেও তিকিতাকার রহস্য ভেদ করা খুব সহজ হয়ে গিয়েছে হালফিলে। 
ফুটবল পণ্ডিতদের মনে হচ্ছে, দেল বস্কি পুরোপুরি তিকিতাকা স্টাইলকে বিসর্জন দেবেন না। তবে বিলক্ষণ কিছু পরিবর্তন আনবেন। স্পেনের বর্তমান মিডফিল্ডের তিন স্তম্ভের মধ্যে একজন এখনও আন্দ্রে ইনিয়েস্তা। স্পেন এবং বার্সেলোনার তিকিতাকা মুকুটে যিনি অন্যতম সেরা পালক। ইনিয়েস্তার দুই সঙ্গী দাভিদ সিলভা এবং থিয়াগো আলাকান্তারা। এঁদেরও ফুটবল পাঠক্রমে সবচেয়ে জোরালভাবে রয়েছে পজেশন ও পাসিং ফুটবল। 
যে জায়গায় পরিবর্তন দেখা যেতে পারে, সেটা আক্রমণভাগ। দেল বস্কি বেশি উচ্চতার স্ট্রাইকার নিয়েছেন ইউরোর জন্য। যেমন য়ুভেন্তাসের আলভারো মোরাতা (৬ ফিট ২ ইঞ্চি), সেল্টা ভিগোর নোলিতো (প্রায় ৬ ফিট) বা অ্যাথলেটিক বিলবাওয়ের অরিৎ্‌জ আদুরিজ (৬ ফিট ২ ইঞ্চি)। তিকিতাকা ফুটবল বিখ্যাত হওয়ার সময় স্পেনের স্ট্রাইকার দাভিদ ভিয়া বা তোরহেস কেউই খুব একটা লম্বা ছিলেন না। 
সবচেয়ে বেশি করে আলোচনায় আলভারো মোরাতা। য়ুভেন্তাসের ২৩ বছরের স্ট্রাইকার মাঝে বা দুই উইং, যে কোনও জায়গায় খেলতে পারেন। ২৯ বছরের নোলিতো ওয়ার্ম-আপ ম্যাচে দারুণ ফর্ম দেখিয়েছেন। তাঁর প্রধান শক্তি জোরাল শট। শোনা যায়, বার্সেলোনাও নোলিতোকে কেনার ব্যাপারে আগ্রহী। দেল বস্কির সবচেয়ে বিস্ময়কর রিক্রুট আদুরিজ। ৩৫ বছর বয়স হয়ে গিয়েছে। কিন্তু এই মরসুমে দারুণ ফর্মে থাকার সুবাদে ইউরোর দলে জায়গা পেয়েছেন। তিন স্ট্রাইকারের উচ্চতা দেখে বিশেষজ্ঞদের মনে হচ্ছে, দেল বস্কি শুধুই তিকিতাকার ওপর নির্ভর করে এগোবেন না। শুধুই পাসিং-পজেশন ফুটবলে আর আস্থা রাখবে না স্পেন। 
বরং নতুন রণনীতির খোঁজে আছেন স্পেনের কোচ। হয়তো উঁচু বলের স্ট্র্যাটেজিতে গোল করতে দেখা যাবে মোরাতাদের। অথবা দূরপাল্লার শটে গোল করার চেষ্টা করবেন তাঁরা। সাম্প্রতিককালে লেস্টার সিটি বা আতলেতিকো দে মাদ্রিদ ধারাবাহিকভাবে কাউন্টার অ্যাটাক মন্ত্রে সফল হয়েছে। শক্তিশালী, লম্বা স্ট্রাইকার রাখো, তাঁদের লম্বা-উঁচু বল বাড়াও, ডিফেন্স শক্তিশালী রাখো আর কাউন্টার অ্যাটাকে শেষ করে দাও প্রতিপক্ষকে। লেস্টার দেখিয়ে দিয়েছে, সেরা টিম না হয়েও ইংলিশ প্রিমিয়ার লিগ জেতা যায়। 
লেস্টার বা আতলেতিকোর মডেল কিন্তু দেল বস্কির পক্ষে উপেক্ষা করা কঠিন হবে। নিশ্চয়ই তিনিও নজর করেছেন, ফ্রান্স ও বেলজিয়ামও শক্তিশালী, লম্বা স্ট্রাইকার নিয়ে নামছে ইউরোয়। হয়তো নতুন ফুটবল ট্রেন্ডই দেখা যাবে ফ্রান্সে। গোল করার নতুন স্টাইলই হয়তো উঠে আসবে। জমিতে পাসে-পাসে এগনোর তিকিতাকা ফুটবল বিদায় নিয়ে আকাশপথে গোলের রণনীতি হয়তো সফল প্রত্যাবর্তন ঘটাল।  
সেই কারণেই সোমবার স্পেনের প্রথম ম্যাচ কৌতূহলের কেন্দ্রে। কোন রণনীতিতে এবার দলকে খেলাবেন দেল বস্কি? তিকিতাকাই রাখবেন নাকি তার কোনও আপডেটেড ভার্শান নিয়ে আসছেন তিনি?  
যদি সত্যিই পাল্টে যায় স্পেন, গত এক দশক ধরে জাভি-ইনিয়েস্তারা যে আনন্দ উপহার দিয়েছেন, তা অতীত হয়ে যাবে। কিন্তু এটাও ঠিক যে, ফুটবলে এক জায়গায় রুদ্ধ হয়ে পড়া মানে পিছিয়েই পড়তে হবে। প্রতিপক্ষ যদি আগে থেকেই জেনে যায় তুমি কী ফুটবল খেলবে, তাহলে বিপর্যয় অনিবার্য। স্পেনের চেয়ে কে আর ভাল জানে? দু’বছর আগের ব্রাজিলে প্রথম ম্যাচে নেদারল্যান্ডসের কাছে ১-৫ হেরেছিল তারা। প্রথম রাউন্ডেই বিদায় ঘটেছিল।  সেদিনই তো লেখা হয়ে গিয়েছিল, বিদায় তিকিতাকা। বিনোদনের জন্য ধন্যবাদ! 
সময় এগিয়ে চলে। এগিয়ে চলে ফুটবল স্টাইল। আইফেল টাওয়ারের দেওয়ালে এবার স্প্যানিশ ফুটবলকে নিয়ে পরিবর্তনের প্রতিধ্বনি!